Ukážka z elektronickej knihy

THE EVERYDAY HERO MANIFESTO
Copyright © 2021 by Robin Sharma
All rights reserved. Published by arrangement with HarperCollins Publishers Ltd, Toronto, Canada.
Slovak edition © 2022 by Eastone Group, a.s.

Autorské práva všetkých použitých fotografií vlastní Robin Sharma.
Tieto fotografie boli použité so súhlasom nasledovných vlastníkov práv:
Fotografia Cory Greenaway © 2021 by N.G. Versteeg
Fotografia Jeana Dominiquea-Baubyho © Estate of Jeanloup Sieff.
Fotografia obrazu Gordona Downieho © 2021 by Jim Middleton Art.
Cover design by Chelsea Hamr

Z anglického originálu Robin Sharma – The Everyday Hero Manifesto vydaného vydavateľstvom HarperCollins Publishers Ltd. preložila Barbora Hogan.
V roku 2022 vydalo vydavateľstvo Eastone Books, Bratislava.

www.eastonebooks.com

Translation © 2022 Barbora Hogan
Verše: Jana Báliková Kantorová
Redakčné úpravy: Mgr. Alica Činčárová
Layout: Studio Eastone

Tlač: CPI Moravia Books s. r. o.

Všetky práva vyhradené.
Okrem použitia ukážok pre účely recenzie a kritiky žiadna časť tejto knihy nesmie byť reprodukovaná ani šírená v akejkoľvek forme alebo akýmikoľvek prostriedkami bez predchádzajúceho písomného súhlasu vydavateľa.

ISBN 978-80-8109-707-2

Vytvorenie elektronickej verzie Dibuk, s. r. o., 2023

Osobný odkaz od Robina Sharmu

Toto je kniha o obrovskej genialite, decentnosti a hrdinstve, ktoré žijú v každom bijúcom srdci na našej planéte.

Tvorba tejto knihy bola vzrušujúca, desivá, inšpirujúca a vyčerpávajúca.

Jej písanie ma prinútilo zájsť ďaleko za hranice mojich schopností, povahy a povinnosti plniť si svoje úlohy, ktoré som dovtedy poznal. Po dokončení som bol iný človek než na začiatku.

Na nasledujúcich stránkach nájdete filozofiu presne zameranú na zhmotnenie vašich najlepších talentov, revolučné metódy na tvorbu majstrovských diel a neustály prúd poznatkov, ktoré vám umožnia viesť život dych berúcej krásy, trvalej radosti a duchovnej slobody.

Nájdete tu zo mňa viac ako v ktorejkoľvek mojej predchádzajúcej knihe. Odhalenie tejto zraniteľnosti bolo desivým, no v konečnom dôsledku uspokojivým procesom. Ale úprimný pohľad na naše zlyhania nám pomáha premeniť ich na múdrosť, nie je tak? A prijatie našej bolesti nám umožňuje pretaviť ju do sily.

Úprimne dúfam, že keď si prečítate všetko, čím som si prešiel, dozviete sa, akým nebezpečenstvám sa treba vyhnúť, ako premeniť ťažkosti na triumfy, a tiež o úžasnom spôsobe, akým sa život vždy odvíja vo váš prospech, aj keď sa to tak niekedy nezdá.

Tento manifest som pre vás vlastnoručne vytvoril, akoby to bola moja posledná kniha. Dúfam a modlím sa, aby som ich mohol napísať ešte veľa. No ľudský život je krehká jazda a nikto z nás nevie, čo prinesie zajtrajšok. A tak som vám v tejto príručke dal to najlepšie, čo dokážem dať, aby ste dosiahli tú najvyššiu produktivitu, špičkový výkon, trvalé šťastie a neobyčajnú službu spoločnosti.

Mojím úprimným želaním z celého srdca je, aby vám vedomosti, ktoré tu získate, objasnili dary, ktoré vo vás driemu, rozpálili vo vás oheň pre vytvorenie vášho životného diela, a pomohli vám uvedomiť si vaše osobné čaro, aby ste mohli žiť život, po akom najviac túžite. A zároveň robiť náš svet lepším.

S láskou a rešpektom,

P. S. Aby ste získali prístup ku všetkým učebným modelom, podkladom k realizácii a pracovným listom uvedeným v tejto knihe (spolu s výukovými videami na prehĺbenie vášho rastu), navštívte webstránku: TheEverydayHeroManifesto.com

Tisíce géniov žijú a umierajú neobjavení – či už sebou samými, alebo inými.

— MARK TWAIN

Skutočnými majstrami môžu byť iba tí, ktorí do svojej práce vložia všetku svoju silu a dušu. Z tohto dôvodu si majstrovstvo vyžaduje všetko, čo v človeku je.

— ALBERT EINSTEIN

Ľudia vždy hovoria, že som neuvoľnila miesto na sedenie, lebo som bola unavená, ale to nie je pravda. Jediné, z čoho som bola unavená, bolo poddávanie sa.

— ROSA PARKS

Je ľahké rozbíjať a ničiť. Hrdinovia sú tí , ktorí vytvárajú mier a budujú.

— NELSON MANDELA

1.

Manifest pre každodenného hrdinu v tebe

„Ak ste neobjavili nič, pre čo by ste aj zomreli,” povedal Martin Luther King, ml., „nie ste spôsobilí žiť.”

Ja by som pokojne položil život v boji za myšlienku, že ste skvelí.

Dal by som ruku do ohňa za to, že tu máte robiť úžasné veci, zažiť majestátne udalosti a vedieť o tajomnom svete majstrovstva, v ktorom žili pokrokové duše, ktoré tu kráčali pred nami.

Ako občania Zeme ste boli povolaní k tomu, aby ste využili svoju základnú moc na to, aby ste robili úžasné veci, ohromujúce pokroky, a na to, aby ste pozdvihli životy vašich bratov a sestier, s ktorými sa spoločne staráte o planétu.

Verím, že toto všetko je pravda. Bez ohľadu na to, kam vás ruky prírody teraz umiestnili, vaša minulosť nemusí predpisovať vašu budúcnosť. Zo zajtrajška sa dá vždy urobiť niečo lepšie ako dnešok. Ste ľudia. A toto je niečo, čo sú ľudia schopní urobiť.

Áno, objavujeme sa tu v rôznych farbách, veľkostiach, pohlaviach, náboženstvách, národnostiach a spôsoboch bytia. Nelson Mandela, Harriet Tubman, Mahátmá Gándhí, Florence Nightingale a Oskar Schindler sú hrdinami najvyššieho rádu. Napriek tomu tí, ktorí vedú pokojnejšie životy, učia v školách alebo pracujú v reštauráciách, píšu svoju poéziu alebo rozbiehajú svoje startupy, vedú pekáreň alebo vzdelávajú svoje deti doma, tí, ktorí pomáhajú v komunitách, ako záchranári, hasiči a humanitárni pracovníci…, môžu byť tiež hodní toho, aby sa im hovorilo hrdinovia. Mnohé z týchto dobrých duší vykonávajú náročné poslanie so šľachetným odhodlaním robiť ho dobre. Pracujú s úsmevom na tvári. A láskavosťou v srdciach.

Cítim pokoru, keď sa s takýmito ľudskými bytosťami v živote stretnem. Skutočne. Učím sa od nich, pozdvihnú ma a stretnutie s nimi ma akosi transformuje.

Toto sú každodenní hrdinovia. Takzvaní „obyčajní ľudia”, ktorí sa správajú cnostne a čestne.

A tak, s úprimným rešpektom k všetkým možnostiam, ktoré vo vás sú, a túžia sa prejaviť, prúdia k vám na začiatku našej spoločnej cesty tieto slová môjho povzbudenia:

Od dnešného dňa vyhláste svoju oddanosť tomu, že budete mať na pamäti nádhernú dušu, statočného bojovníka a neporaziteľného tvorcu, ku ktorým vás vaša prirodzená múdrosť volá, aby ste sa nimi stali.

Skúšky vašej minulosti šikovne slúžili na to, aby vás pretvorili na niekoho, kto je silnejší, viac si uvedomuje svoje jedinečné schopnosti a je vďačnejší za základné požehnania krásne prežitého života – úžasné zdravie, šťastnú rodinu, prácu, ktorá vás napĺňa, a nádej v srdci. Tieto zjavné ťažkosti boli v skutočnosti odrazové mostíky pre vaše súčasné a budúce víťazstvá.

Predchádzajúce obmedzenia, ktoré vás spútali a „zlyhania”, ktoré vás zranili, boli nevyhnutné pre uskutočnenie vášho majstrovstva. Všetko sa odvíja vo váš prospech. Ste skutočne vo výhode.

Ó, áno, či už to akceptujete, alebo nie, ste lev, nie ovca. Vodca, nikdy nie obeť.

Osoba hodná mimoriadneho úspechu, povznášajúceho dobrodružstva, bezchybnej spokojnosti a sebaúcty, ktorá časom vystúpi až k zásobárni sebalásky, ktorú si nikdy nič a nikto nemôže podmaniť.

Ste mocnou silou prírody a dynamickým tvorcom, nie spiacou obeťou, chytenou vo svete ponižujúcej priemernosti, odľudšťujúcich sťažností, poddajnosti a oprávnenosti.

A s pevným nasadením a pravidelným úsilím sa vyviniete do podoby idealistu, neobyčajného umelca a silného, výnimočného človeka, ktorý prirodzene mení svet svojím vlastným, najčestnejším a brilantným spôsobom.

Tak nebuďte teda cynik, kritik a ten, čo na všetko povie nie. Pretože pochybovači sú zdegenerovaní rojkovia. A vy si rozhodne zaslúžite viac ako priemernosť.

Dnes a každý nasledujúci deň vášho jedinečne úžasného, žiarivo osvieteného, mnohonásobne užitočného života sa pevne držte neobmedzenej slobody formovať svoju budúcnosť, uskutočňovať svoje ambície a prispievať čoraz viac a s veľkou úctou k svojim snom, nadšeniu a odhodlaniu.

Izolujte svoju veselosť, vycibrite svoju zdatnosť a inšpirujte všetkých svedkov, ktorí majú šťastie, že môžu pozorovať váš dobrý príklad, ako sa môže správať veľký človek.

Budeme sledovať váš rast, tlieskať vašim darom, oceňovať vašu odvahu a obdivovať vašu nadchádzajúcu nesmrteľnosť. Tým, že zostanete v srdciach mnohých.

2.

Keď ste verní svojim ideálom, znásobuje to vašu silu

Práve vtedy, keď vo vás nikto neverí, je najdôležitejšie, aby ste v seba verili vy sami.

Tí, ktorí sa zaviazali plne prejaviť svoju vrodenú genialitu, vedia, že viera v seba, a to, že zostanete verní sami sebe a svojmu mocnému poslaniu – najmä zoči voči posmechu a neistote, útoku a nepriazni osudu –, je bránou k tomu, aby ste sa stali legendárni. A, pravdupovediac, tiež cestou k nesmrteľnosti. Pretože váš ušľachtilý príklad bude žiť dávno po tom, čo už tu nebudete.

Cesta za vaším najhrdinskejším životom bude pestrá, inšpirujúca, chaotická, úžasná, búrlivá a celkom iste nádherná. Ak sa budete venovať tomu, aby ste sa stotožnili so svojou veľkosťou, tvorili obrovskú záplavu krásnych výsledkov a snažili sa prispieť a vybudovať lepší svet, bude to tá najmúdrejšia a najlepšia jazda, akú kedy zažijete. Toto vám sľubujem. A ak vkročíte do nesmiernej nádhery svojho najkreatívnejšieho, najsilnejšieho a najsúcitnejšieho ja, nabudí to všetkých okolo vás, aby sa ich talenty prebudili, zatiaľ čo budú meniť našu planétu na priateľskejšie miesto.

Ak dovolíte, rád by som sa s vami v krátkosti podelil o svoj príbeh, aby ste ma lepšie spoznali, keďže sa chystáme stráviť spolu na týchto stránkach nejaký čas.

Nie som nikto mimoriadny. Žiadny guru. Nie som vyrobený z nijakého špeciálneho materiálu.

Mám vlastné nadania, ako vy máte tie svoje, mám tiež typicky ľudské chyby, ako my všetci, niekedy o sebe pochybujem, bojím sa a necítim sa niečoho hoden, a inokedy mám odvahu, cítim sa užitočný a plný nádeje.

Vyrastal som v mestečku s asi päťtisíc obyvateľmi. Pri oceáne. V malom domčeku. Dieťa imigrantov s dobrým srdcom. Nenarodil som sa ako boháč, to je jasné.

Plný entuziazmu ako štvorročný.

Tu sa hrám v snehu pred naším domom.

Áno, to som ja na školskom predstavení. A pred naším domom počas veľmi studenej zimy. Vidíte, žiadne Ferrari zaparkované pred domom. Nijaké honosné ozdoby alebo nepotrebné veci. Všetko veľmi obyčajné. Najlepší spôsob bytia.

V škole som nikdy nezapadol medzi obľúbenú elitu. Vždy som bol rád vo vlastných myšlienkach, kde som si vysníval fascinujúce sny, pochodoval podľa vlastného rytmu. Robil som veci podľa seba, ak viete, čo tým myslím.

Raz povedal riaditeľ mojej milovanej mame, že zo mňa nič nebude a že pravdepodobne ani nedokončím strednú školu. Iní učitelia varovali mojich rodičov v tichosti, že mám minimálny potenciál. Pár ich predpovedalo, že skončím ako povaľač alebo budem kopať cesty. Väčšina ľudí sa mi jednoducho posmievala.

Okrem jednej.

Kory Greenaway. Mojej učiteľky dejepisu v piatom ročníku.

Ona vo mňa verila, čo mi pomohlo k tomu, aby som v seba veril aj ja.

Kora Greenaway vo veku 101 rokov

Pani Greenaway ma naučila, že každý z nás sa narodí s určitým nadaním. Vysvetlila mi, že každý z nás môže byť v niečom úžasne dobrý, že sa narodíme s jedinečnými silnými stránkami, neobyčajnými schopnosťami a dôstojnými cnosťami. Povedala mi, že ak si toto zapamätám, budem usilovne pracovať a zostanem sám sebou, tak sa mi bude dariť… a prídu veľké požehnania.

Táto láskavá učiteľka vo mne videla to najlepšie, povzbudila ma a ukázala druh decentnosti, ktorú veľmi potrebujeme v spoločnosti, ktorá až príliš často ponižuje naše schopnosti a degraduje naše majstrovstvo. Niekedy stačí jeden rozhovor s výnimočnou osobou, aby sme presmerovali zvyšok svojho života úplne novým smerom, nie je tak?

Pred pár rokmi som vyhľadal Koru Greenaway na internete. Čo som zistil, ma úprimne dojalo.

Zamlada bola členkou holandského odboja, ktorý počas druhej svetovej vojny chodil za nepriateľské línie, aby zachránil deti, ktoré čelili vyhladzovaniu v nacistických táboroch smrti. Ctila svoje presvedčenie a riskovala svoj život, aby zachránila malé deti. Tak ako zachránila mňa.

Pani Greenaway už nie je medzi nami. Zomrela v ten istý rok, ako som sa dozvedel o jej minulosti. Som vďačný pánovi v Amsterdame, ktorý sa o ňu tak veľkoryso staral až do konca, a ktorý ma pravidelne informoval o tejto učiteľke, ktorá pre mňa toľko znamenala.

Kora Greenaway bola niekto, komu hovorím „každodenný hrdina“. Tichá a pokorná, mocná a zraniteľná, mravná a vplyvná, múdra a milujúca. Zlepšovala našu civilizáciu jedným dobrým skutkom za druhým.

Inšpirovala ma, aby som prekonal tie obmedzené očakávania, ktoré od môjho života mali iní ľudia, a dokončil som strednú školu. A potom univerzitu, kde som si zvolil biológiu ako hlavný predmet a angličtinu ako vedľajší. Potom som si zaistil miesto na právnickej fakulte a nakoniec som s plným štipendiom získal titul magister práv.

Neverte svojim neprajníkom. Nevenujte pozornosť tým, ktorí vás ponižujú. Ignorujte tých, ktorí vás odrádzajú. Oni o zázrakoch vo vás nevedia.

Časom som sa stal úspešným štátnym žalobcom. Dobre zaplatený, ale prázdny, motivovaný, no kreatívne nenaplnený, disciplinovaný, ale odpojený od toho, kým som v skutočnosti bol. Každé ráno som sa zobudil, pozrel sa na seba v kúpeľňovom zrkadle, a ten muž, ktorý sa na mňa pozeral naspäť, sa mi nepáčil. Necítil som veľa nádeje. A nemal som žiadny vzťah s prirodzeným hrdinstvom, o ktorom som sa odvtedy dozvedel, že je jednou zo základných výhod toho, že sme ľudia.

Úspech bez sebaúcty je prázdne víťazstvo, či nie? A tak som sa rozhodol, že sa zmením, aby som spoznal pravdivejšiu, šťastnejšiu, pokojnejšiu a lepšiu verziu človeka, ktorým som bol. Takže som začal kampaň masívneho osobnostného rastu, skutočného emocionálneho uzdravenia a hlbokého duchovného pokroku.

Aj vy máte bezpochyby moc urobiť zmeny od základov. Evolúcia, povznesenie a dokonca aj úplná transformácia sú súčasťou zabudovaného hardvéru, ktorý vás robí vami. A čím viac budete túto vrodenú vnútornú silu používať, tým bude silnejšia.

Obnova kreatívnejšej, produktívnejšej, vynaliezavejšej a nespochybniteľnej verzie vášho ja, ktorá je plná väčšej radosti, odvahy a vyrovnanosti, nie je nejaký nedosiahnuteľný dar pre Bohov vznešenej geniality a Anjelov neobvyklej dokonalosti.

Nie. Genialita má oveľa menej spoločného s vašou genetikou a oveľa viac s vašimi návykmi.

Stať sa človekom, akým ste si vždy predstavovali, že by ste mohli byť, je výsledok tréningu, dostupný pre každého, kto je ochotný sa otvoriť, odpracovať si to a dodržiavať postupy, ktoré menia kúzlo na skutočnosť.

V tomto období môjho života som sa vydal prestavať, prebudiť a pretvoriť človeka, ktorým som bol, na ľudskú bytosť, ktorá čerpá svoju moc skôr z vnútorného systému navigácie než z vonkajších atrakcií, ako sú postavenie, materiálne statky a prestíž. Na bytosť, ktorá sa nebojí hovoriť pravdu, aj keď čelí nepopulárnosti, a ktorá si pevne stojí za svojimi ideálmi. Bytosť, ktorá prácu nikdy nepovažuje za prácu, ale skôr za poslanie. Osoba, ktorá si nepotrebuje kupovať veci, aby zažila bohaté potešenie, ale využíva svoje dni na to, aby prispela k šťastnejšiemu životu druhých.

Veľmi ľahko môžeme stráviť celú existenciu lezením po horách a až na konci si uvedomiť, že sme sa šplhali po tých nesprávnych bralách.

… Tým, že sme neustále zaneprázdnení svojou zaneprázdnenosťou.

… Tým, že sme závislí od vecí, ktoré nás vyrušujú, a necháme sa zviesť odbočkami, ktoré nám dávajú falošný pocit pokroku, no v skutočnosti nás okrádajú o najcennejšie hodiny našich najcennejších dní.

… Tým, že sa necháme hypnoticky zlákať, aby sme vypĺňali naše životy predmetmi a aktivitami, ktoré naša kultúra predáva ako autentické meradlo úspechu, aj keď v skutočnosti nás uspokoja asi tak, ako rýchly výlet do najbližšieho nákupného centra.

Moja oddanosť svojej reforme tým, že budem žiť relevantnejší život, keď som bol čerstvý tridsiatnik, mi pripomína slová Charlesa Bukovského:

„Všetci zomrieme, všetci, aký cirkus! Iba to by nám malo stačiť, aby sme milovali jeden druhého, ale nestačí. Sme terorizovaní a zdrvení malichernosťami, zožierajú nás nepodstatné veci.“

Počas obdobia troch dlhých rokov som skoro ráno vstával, zatiaľ čo moja rodina ešte spala, a experimentoval som s cvičeniami, ktoré by znížili množstvo mojich slabých stránok, prečistili moje silné stránky… a lepšie ma zladili s mojím osobným osudom.

Preštudoval som knihy o veľkých mužoch a ženách histórie, o umeleckých génioch, nebojácnych bojovníkoch, obdivuhodných vedcoch, titánoch biznisu a neúnavných humanitárnych pracovníkoch, spoznal som ich vnútorné presvedčenia, dominantné emócie, každodenné návyky a neoblomné rituály, ktoré generovali ich osvietené životy. O všetko, čo som zistil, sa s vami podelím na nasledujúcich stránkach.

Navštívil som konferencie osobnostného rastu a investoval som do kurzov sebarozvoja.

Naučil som sa meditovať a vizualizovať, viesť si denník a rozjímať, držať pôst a modliť sa.

Najal som si trénerov špičkových výkonov, pracoval som s akupunkturistami, hypnoterapeutmi, liečiteľmi emócií a duchovnými poradcami, dával som si studené sprchy, potil sa v horúcich saunách a investoval som do terapie týždennej masáže.

Keď sa na to teraz spätne pozerám, už ako oveľa starší muž, vidím, že toho bolo veľa.

Musím povedať, že niekedy bol tento proces mätúci, nepohodlný a desivý. Ale bolo to tiež vzrušujúce, fascinujúce, prospešné a často závratne krásne. Zásadná osobná zmena je často bolestivá, pretože je veľmi transformačná. A nemôžeme sa stať všetkým, čím máme byť – bez toho, aby sme opustili to, kým sme kedysi boli. Vaše slabé ja musí zažiť istý druh smrti, skôr ako môže vaše najsilnejšie ja spoznať znovuzrodenie. Ak zdokonaľovanie nie je ťažké, tak to nie je ozajstné zdokonalenie, či áno?

Zatiaľ čo svet okolo mňa ešte spal, ja som neúnavne každé ráno na sebe vnútorne pracoval, kompletne som zmenil to, ako som sám seba videl, ako som sa správal, a celý systém, akým som riadil svoj život. Vďaka tomu, že som trávil čas so svojím úžasným tímom inštruktorov, sa veľa mojich hlavných obáv rozplynulo, mnoho mojich každodenných starostí a ničivých návykov jednoducho opadlo. Veľká časť mojej potreby vyhovieť, zapáčiť sa, nasledovať dav, zatiaľ čo som sám seba zradzoval, sa jednoducho rozpadla.

Začal som byť vernejší svojim najhlbším hodnotám, oveľa zdravší, kreatívnejší, veselší a pokojnejší. Trávil som oveľa menej času vo svojich myšlienkach a viac v dôvernom prepojení so svojím srdcom. Toto spôsobilo, že moja inšpirácia prudko vzrástla, moja produktivita sa zrýchlila a moje sebavedomie narastalo. Začal som spoznávať čaro dostupné pre každého človeka, ktorý sa s ním vážne chce spriateliť.

Ku koncu tých troch rokov takmer nikdy nekončiaceho uzdravovania a nepretržitého rastu som vedel, že som pripravený začať novú etapu dobrodružstva na ceste k osobnému majstrovstvu a vodcovstvu, na ktorej sa nachádzam dodnes.

Nazval som ju Mních, ktorý predal svoje Ferrari.

Niektorí ľudia sa nad titulom uškŕňali a naznačili, že nikto nebude čítať knihu o sebarozvoji, ktorú napísal právnik. Iní šomrali, že život autora je ťažký, preto by som to mal vzdať už na začiatku. Odmietol som zdieľať ich obmedzenosť a s nadšením som napísal príbeh o ceste od napoly prežívanej existencie k existencii meranej zázrakmi, statočnosťou a širokými možnosťami.

Koniec ukážky